b'\n_START_ARTICLE_\nFrits Thaulow\n_START_SECTION_\nUdm\xc3\xa6rkelser\n_START_PARAGRAPH_\nGentagne gange vandt han ved forskellige internationale og andre udstillinger de h\xc3\xb8jeste udm\xc3\xa6rkelser, Grand Prix ved Pariserudstillingen 1900 og guldmedaljer flere steder, ligesom han var medlem af akademierne i M\xc3\xbcnchen (1896), K\xc3\xb8benhavn (1898) og Stockholm (1895). Af hans mange i forskellige private og offentlige samlinger spredte billeder kan n\xc3\xa6vnes: Hougfos (1883), Gade i Krager\xc3\xb8 (1881), Gammel Bro i natlig Belysning (1895) og mange flere i Nationalgalleriet i Oslo samt to norske efter\xc3\xa5rslandskaber (pastel) i prinsregentens Pal\xc3\xa6 i M\xc3\xbcnchen; Vinterdag i Vestre \xc3\x85ker (1887) og Den gamle Fabrik ved Lysakerelven (1889, Pastel), begge i Luxembourg-Galleriet i Paris; Det gamle Kloster (1905) i galleriet i Bordeaux, Elv i Ncrmandie (1892) i Berlins National-Galleri, Fra Kj\xc3\xb8benhavns Omegn (1878), i Kunstmuseet i K\xc3\xb8benhavn, Vinterbillede fra Vestre \xc3\x85ker og Maaneskinsbillede fra Normandie i Stockholms Nationalmuseum. I White House h\xc3\xa6nger et stort billede Aftenstemning fra Pittsburg (1897) og i Galleriet i Budapest Sommeraften i Oslo (1905). Galleriet Citadina i Venedig ejer Aften ved en Elvebred (1897). I G\xc3\xb8teborgs Galleri er nu hans oprindelig den F\xc3\xbcrstenbergske og andre samlinger tilh\xc3\xb8rende billeder: Nedsneet B\xc3\xa6nk (1880), Fra en norsk Sj\xc3\xb8by (1881)._NEWLINE_I sine senere \xc3\xa5r dyrkede Thaulow raderekunsten og har i denne kunstart ydet fremragende ting, 12 \xe2\x80\x94 i et meget begr\xc3\xa6nset antal trykte \xe2\x80\x94 raderinger, alle farvetryk; Kunstmuseet i Oslo ejer seks af disse raderinger, og tre befinder sig i Kensington-Museet. Han vedblev til sin d\xc3\xb8d at udfolde en stor produktion af malerier og farveraderinger og udviklede i sine senere \xc3\xa5r en stadig mere forfinet kolorisme, som dog stundom kunne sl\xc3\xa5 over i det s\xc3\xb8dlige. For\xc3\xa5ret efter hans d\xc3\xb8d holdtes auktion over hans samlinger og hans egne billeder i Paris. Han udstillede hyppig p\xc3\xa5 Salonen i Paris samt ved en stor r\xc3\xa6kke internationale udstillinger. I Oslo Kunstforening udstillede han 1906. _NEWLINE_Efter hans d\xc3\xb8d holdtes i Oslo 1907 en udstilling af hans efterladte studier og skitser, som sammen med en stor r\xc3\xa6kke \xc3\xa6ldre og yngre malerier udstilledes 1910 i K\xc3\xb8benhavn, Oslo, G\xc3\xb6teborg, Stockholm. 1908 udgav hans enke en samling af hans efterladte litter\xc3\xa6re skitser under titlen: I Kamp og i Fest.'